Bhejane Game Reserve | LekkeSlaap
Bhejane Game Reserve is versteek in die prentjiemooi Grootriviervallei. Dit is halfpad tussen Steytlerville en Willowmore, aan die westelike kant van die Oos-Kaap. Die wildreservaat is net noord van die Baviaanskloof en bied aan gaste 'n ware bosveld-ervaring.
Verblyf word aangebied in 2 luukse rivier-chalets, 1 Bhejane boskamp, 1 Bhejane lodge en 2 kampeerplekke. Die luukse rivier-chalets is op die rivieroewer geleë en is dus 'n uitstekende keuse vir diegene wat belangstel in varswater-visvang. Die Bhejane lodge is na aan die lapa, kroeg en swembad en bied uitstekende uitsigte oor die Grootrivierberge. Die kampeerplek bestaan uit 'n groepie permatente wat onder die blaredak van die hoë doringbome versteek is.
Al ons eenhede is geskik vir selfsorg en elkeen word eksklusief verhuur, wat volkome privaatheid verseker.
Ekstra geriewe op die perseel sluit 'n braai-area, swembad, landingstrook, winkeltjie en veilige parkeerplek in. Doendinge sluit begeleide voetslaanroetes, voëlkyk en wildritte in.